Ritratt: Malta Football Association  Il-Kumitat Olimpiku Malti qal li jinsab iddiżappuntat mid-deċiżjoni tal-Ministeru għas-Saħħa li ma jinkludix avvenimenti sportivi fil-lista ta' tnaqqis tal-miżuri. Dan wara li l-Ministru għas-Saħħa Chris Fearne ħabbar li ċ-ċertifikati tal-vaċċin mhux se jibqgħu obbligatorji għad-dħul f'diversi postijiet. Fi stqarrija, il-Kumitat Olimpiku qal li "l-esklużjoni ta' avvenimenti soċjali fil-beraħ turi n-nuqqas ta' attenzjoni lejn l-isports u lejn dawk kollha involuti li ilhom jistennew b'paċenzja li jintwera rispett lejhom u l-isforzi tagħhom". Fl-istqarrija, il-Kumitat qal li huwa diżappuntanti li l-miżuri stretti ma japplikawx għal kulħadd, u li miżuri bħal dawn jiddemotivaw lill-entitajiet sportivi kollha. Il-Kumitat Olimpiku Malti qal ukoll li l-miżuri jfixklu lill-atleti milli jippreparaw għal-Logħob tal-Mediterran, il-Logħob tal-Commonwealth u l-Logħob tal-Pajjiżi ż-Żgħar tal-Ewropa li Malta se tospita fl-2023. "Inkonsistenzi bħal dawn fosthom it-tneħħija tar-rekwiżit tat-tilqim għal avvenimenti fuq ġewwa iżda l-infurzar tal-bżonn tal-vaċċin għall-isports fil-beraħ hija ta'diżappunt kbir". Filwaqt li fl-istqarrija ntqal li d-deċiżjoni tal-Ministeru għas-Saħħa ħolqu perċezzjoni li l-booster irid jittieħed biss biss minn dawk li jattendu avvenimenti sportivi, il-Kumitat Olimpiku Malti, appella lill-Gvern biex jiżgura li l-isport jingħata opportunitajiet daqs industriji oħra. "Għall-Prim Ministru, l-isport mhux ta' prijorità" – PN Intant, il-Partit Nazzjonalista saħaq li meta l-miżuri li ħa ftit jiem qabel dwar il-miżuri għall-Covid-19, ilbieraħ reġa' nesa l-qasam tal-isport, il-kultura u l-industrija tad-divertiment. Fi stqarrija, il-PN qal li "l-isport u l-isportivi kollha f'pajiżna, inkluż il-partitarji u dawk li jsegwu l-isport lokali b'tant dedikazzjoni, sofrew daqqa oħra mill-Gvern ta' Robert Abela". Il-Partit Nazzjoanlista spjega li aġir bħal dan huwa diskriminatorju fuq dawn is-setturi, u appella lill-Gvern sabiex ineħħi l-miżuri għas-settur tal-isport ukoll. L-Assoċjazzjoni tal-Għawwiema ta' Malta (ASA) wkoll esprimiet id-diżappunt tagħha rigward din id-deċiżjoni. Fi stqarrija, l-assoċjazzjoni qalet li minħabba l-protokolli, qiegħda tiġi mitluba tapplika għall-permess biex jiġu organizzati avvenimenti sporivi, kif ukoll biex nies jitħallew jattendu għal dawn l-avvenimenti. L-ASA qalet ukoll li Malta ma tistax tistenna li l-atleti jiksbu riżultati tajbin, jekk l-awtoritajiet iħallu nies jattendu avvenimenti ta' ġewwa (bħaċ-ċinema u t-teatru), u ma jħallux nies jattendu avvenimenti sportivi li jsiru barra. Intant, aktar kmieni l-Erbgħa, il-kantanta Ira Losco wkoll qalet li tinsab iddiżappuntata li l-miżuri tal-Covid-19 jiddiskriminaw kontra s-setturi tal-mużika u tal-isport. "Il-miżuri jiddiskriminaw kontra s-setturi tal-mużika u l-isport" – Ira Losco Losco qalet li hija inġusta kif dawn iż-żewġ setturi mhux jiġu stmati daqs setturi oħra, u li ma tifhimx il-loġika wara deċiżjoni bħal din.